Yennkotum atsena hɔ dɛ ankorankor, ebusua na ɔman na yeebu hɛn enyi egu gyahyehyew ho nsɛnsɛm do. Ɔyɛ adze bi a oridzi hɛn nya na ɔsɛ dɛ yɛpɛ kwan pa a ɔbɔboa ma yeetum esiw ano. Ɔfa yi bɛda kwan ahorow a yebotum afa do dze esiw gyahyehyew ano kwan wɔ hɛn man Ghana mu.
Kwan kor a yebotuma afa do esiw ogyahyehyew ano nye dɛ yɛbɔhwɛ hɛn enyinamkandzea ho nsɛm yie. Iyi kɔ ma aban na ankorankor dɛ wobosua mbrɛ wobesiesie ahoma a yɛdze twe enyinamkandzea anaa enyinamkandzea fa mu no amma aammfa ɔhaw biara ammbrɛ hɛn.
Otwar dɛ sɛ yerisi dan a yɛbɔhwɛ atɔ ahoma a obotum afa enyinamkandzea n’ahoɔdzen amma aanndɔ ma ammbor do a gya botum atɔ mu.Ber kor noara mu no, ɔwɔ dɛ hɛn enyi kɔ hɛn enyinamkandzea ho na sɛ biribi tɔ kyew wɔ ho anaa ɔhyɛ ase dɛ ɔrepepa gya a, yeetum ehu no ntsɛm asɔw ano amma gya aanntɔ mu. Ohia bio dɛ enyinamkandze ho edwumayɛfo dzi kan dze nkaabɔ to gua a ɔbɔboa ma ankorankor edundum hɔn mfir ansaana wɔahyɛ nsiesie bi ase. Sɛ yɛyɛ iyi a gya biara rennkɛfa obiara n’efir mu ma ɔmmfa gyahyehyew biara mmba.
Sɛ yebotum esiw gyahyehyew a osi pii n’ano a, gyedɛ hɛn enyi kɔ kwan a yɛfa do dze gaase dzi dwuma wɔ hɛn efiefie mu no do. Ne tsitsiriw nye dɛ, ber to ber no yɛbɔhwɛ dɛ hɛn adakaba kyɛnse a yebu gaase gu mu na ahoma a osuo mu dze ma dza wɔnoa edziban wɔ do no da yie a ne beebira nnda kwan a gaase no botum afa ho. Bio, sɛ yɛreyɛ edziban a, ɔwɔ dɛ yenya abotar twɛɔn wie dum gya no ansaana yeefi gyaadze hɔ amma edziban no aannhyew ma gya aanntɔ mu.
Kwan kor so a yebotum afa do ma gyahyehye ho nsɛm ano abra adze nye dɛ yɛbɔbɔ mbɔdzen ma odumgya edwumakuw dze efir a sɛ gya tɔ fie a yebotum dze edum no ntsɛmpara no ama sɛ gyangyanbiara gya tɔ fie anaa beebi a, no ndumii annkɛka dzen.
Bio, ɔwɔ dɛ yɛma nkyerɛkyerɛ fa sigaratse no nnomee ho na no ho nsunsuando a ɔdze ba a gyahyehyew ka ho bi. Mpɛn pii no wotum dɔm kuw dze nkorɔfo adan ekyir yɛ bea a wɔtsena nom ndubɔn. Otwar dɛ yɛma wohu bea a ɔsɛ dɛ wɔtsena nom sigaratse anaa hɔn ndubɔn no na bea a ɔnnsɛdɛ wɔtsena nom amma gya aanntɔ nkorɔfo hɔn egyapadze mu.
Iyi nnyɛ ɔbaakofo no ko na mbom ho behia dɛ hɛn nyinara bɛka abɔmu dɛ nyimpa kor wɔ adwen kor mu ama yeetum etu dɛm atoyerɛkyɛm yi ase. Sɛ yetum yɛ a, mpontu mapa na ɔbɛba ɔman no mu.
